b'\n_START_ARTICLE_\nAnnie Jump Cannon\n_START_SECTION_\n\xc5\xbdivljenje in delo\n_START_PARAGRAPH_\nAnnie je bila h\xc4\x8di graditelja ladij in senatorja Wilsona Cannona in njegove druge \xc5\xbeene Mary Jump. Bila je najstarej\xc5\xa1a od treh h\xc4\x8dera._NEWLINE_\xc5\xa0tudirala je na Kolid\xc5\xbeu Wellesley v Wellesleyu, kjer je leta 1884 diplomirala iz fizike. Leta 1894 se je vrnila na Wellesley \xc5\xa1tudirat fiziko in astronomijo. Leta 1895 je nadaljevala \xc5\xa1tudij na Kolid\xc5\xbeu Radcliffeove v Camdridgeu. Profesorica fizike in astronomije na Wellesleyu Sarah Francis Whiting jo je usmerila na \xc5\xa1tudij spektroskopije._NEWLINE_Med \xc5\xa1tudijem je zbolela za \xc5\xa1krlatinko in je skoraj popolnoma oglu\xc5\xa1ela. Zelo se je izpopolnila v fotografiji. Leta 1892 je odpotovala v \xc5\xa0panijo, da bi slikala Son\xc4\x8dev mrk._NEWLINE_Leta 1896 jo je na Observatoriju Harvardovega kolid\xc5\xbea (Harvard College Observatory (HCO)) zaposlil njegov predstojnik Pickering, da bi katalogizirala spremenljivke in razvrstila spektre zvezd ju\xc5\xbenega neba. Tako je bila do leta 1911 tukaj pomo\xc4\x8dnica in vodila znamenito zbirko astronomskih fotografij Harvardsko fotografsko knji\xc5\xbenico (Harvard Photographic Library)._NEWLINE_Pickering in njegova pomo\xc4\x8dnica Williamina Fleming sta zvezdam pridala \xc4\x8drko na podlagi koli\xc4\x8dine vodika, ki se jo je dalo opazovati v njihovih spektrih. Zvezde, ozna\xc4\x8dene z A so imele najve\xc4\x8d vodika, z B manj itd. Razdelala sta 22 tipov, njihov fizikalni pomen pa ni bil jasen._NEWLINE_Cannonova je katalogizirala okoli 400.000 zvezd. Ta zvezdni katalog je leta 1918 prvi\xc4\x8d iz\xc5\xa1el kot Katalog Henryja Draperja in danes vsebuje spektre 359.083 zvezd. Zvezdne spektre je razvrstila v 46 skupin. Katalog \xc5\xa1e danes velja kot mednarodni standard. Po enakem postopku so jih do sedaj razvrstili v ve\xc4\x8d kot 100 skupin. Leta 1901 je s Pickeringom izdelala novo spektralno razvrstitev zvezd. Spektralne razrede je ozna\xc4\x8devala z znamenitim nizom O, B, A, F, G, K, M. Opazila je, da je bila temperatura zvezd glavna zna\xc4\x8dilnost, ki se jo je med razli\xc4\x8dnimi spektri dalo lo\xc4\x8diti. Tako je povezala prej\xc5\xa1nji sistem razvr\xc5\xa1\xc4\x8danja, ki so ga uporabljali na observatoriju v preprostej\xc5\xa1ega. Na novo je razvrstila prej\xc5\xa1nje spektralne tipe po temperaturi in zavrgla ve\xc4\x8dino spektralnih razredov, ker so bili odve\xc4\x8d. V dotedanjih razvr\xc5\xa1\xc4\x8danjih spektralnih razredov opazljiva koli\xc4\x8dina vodika ni bila povezana s fizikalnimi latnostmi zvezd._NEWLINE_Pregledovala je fotografske plo\xc5\xa1\xc4\x8de, ki so vsebovale zvezdne spektre in s pomo\xc4\x8dnikom zapisovala vsak spektralni razred. V povpre\xc4\x8dju je razvrstila 3 zvezde na minuto v redkeje posejanih podro\xc4\x8djih. Za gostej\xc5\xa1a podro\xc4\x8dja je bilo delo po\xc4\x8dasnej\xc5\xa1e._NEWLINE_S pomo\xc4\x8djo fotografije je odkrila preko 300 spremenljivk, 5 nov in dvojno zvezdo. Zbrala je tudi bibliografijo okoli 20.0000 zapiskov spremenljivk._NEWLINE_Bila je zagovornica \xc5\xbeenske volilne pravice in \xc4\x8dlanica Nacionalne \xc5\xbeenske stranke. Ve\xc4\x8dino denarja, ki ga je prejela ob raznih nagradah je vrnila univerzam, da bi ga lahko porabile kot \xc5\xa1tipendije za mlade \xc5\xa1tudentke astronomije.\n_START_SECTION_\nPriznanja\n_START_PARAGRAPH_\nKot prva velika astronomka je kot prva \xc5\xbeenska prejela \xc4\x8dastni doktorat Univerze v Oxfordu. Leta 1931 je prejela Medaljo Henryja Draperja._NEWLINE_Ameri\xc5\xa1ko astronomsko dru\xc5\xa1tvo njej v \xc4\x8dast od leta 1934 vsako leto podeljuje Nagrado Annie Jump Cannon za astronomijo astronomkam iz Severne Amerike za njihove pomembne dose\xc5\xbeke na podro\xc4\x8dju astronomije.\n_START_SECTION_\nPoimenovanja\n_START_PARAGRAPH_\nPo njej so imenovali krater Cannon na Luni.'